送李鶴田遊古杭
作者：劉辰翁
朝代：宋

paragraphs: 天下南北車書通，行人點點過汴宮。
空餘艮嶽一拳土，黯慘如雪吹不融。
平乘樓上王夷甫，一灑中州淚如雨。
西風羽扇不障塵，更自蓮子隨根去。
政事堂上三相公，往往退食如夔龍。
少年慟哭不見用，一語不合面發紅。
八年流落無處所，合眼當朝遽如許。
忠魂不到海門潮，別殿芙蓉廢爲圃。
茫茫古路日平西，不信金銅不淚垂。
浮沈親故懶相問，白髮惟有春風知。
李侯髀肉堪流涕，同谷哀吟越州第。
買絲刺繡刺未成，公子翩翩雁書至。
飄飄起望白雲間，裘雪牛車度赤山。
亂餘七十能幾見，我且欲往窮當還。
平生高李經行處，寂寞斷橋漂落絮。
不知到日似枯魚，淚入黄河別魴鱮。
當空殿閣密雲團，曾和薰絃接羽翰。
至今尚留花石否，杜鵑再賦長恨端。
蘇州正念東鄰女，傷心更遇楊開府。
憔悴語言敢分明，買酒行澆茂陵土。